Fyrsta skóflustungan að nýjum hjúkrunarrýmum við Höfða Síðasti föstudagur var stór dagur í rúmlega þrjátíu ára sögu dvalarheimilisins Höfða á Akranesi . Þá tók Guðbjartur Hannesson velferðarráðherra fyrstu skóflustunguna að nýjum hjúkrunarrýmum , en með tilkomu þessarar viðbyggingar og breytinga á rými sem fyrir er verða eingöngu einbýli fyrir heimilisfólk á Höfða . Fjölmenni var viðstatt afhöfnina við Höfða á föstudag . Auk heimilisfólks var viðstaddur um hundrað manna hópur úr ráðuneytinu , starfsmenn og makar sem heimsóttu Akranes og voru með ráðherra í för . Kristján Sveinsson , stjórnarformaður Höfða , rakti aðdraganda þessarar viðbyggingar sem framkvæmdir eru nú að hefjast við . Það var á fundi stjórnar Höfða 1. september fyrir ári sem ákvörðunin var tekin og þá lá fyrir að Framkvæmdasjóður aldraðra myndi styrkja framkvæmdina um rúmlega 113 milljónir króna . Magnús H. Ólafsson arkitekt var ráðinn sem hönnuður og hefur hann leyst það verkefni þannig að almenn ánægja er með , að sögn Kristjáns . Helstu stærðir byggingarinnar eru að hjúkrunarrýmin verða níu , heildarstærð húss er 749 fermetrar og meðalstærð á hvern heimilismann 83 fermetrar . Verkið var boðið út um miðjan maí sl. og tilboð opnuð 28. júní . Sex tilboð bárust frá fjórum aðilum . Lægsta tilboð átti Vélsmiðja Hjalta Einarssonar ehf úr Hafnarfirði og gengið var frá verksamningi við það fyrirtæki að fjárhæð kr. 151.776.615 kr. þann 8. ágúst sl. sem þýðir 202.639 krónur á hvern fermetra í byggingarkostnað . Kostnaðaráætlun hönnuðar var 204 milljónir eða 272.363 krónur á fermetra . Verklok samkvæmt verksamningi eru 12. júlí 2012 . Í framkvæmdanefnd fyrir byggingu nýju hjúkrunarrýmanna eru auk Kristjáns Sveinssonar ; Þorvaldur Vestmann formaður nefndarinnar og Kjartan Kjartansson varaformaður stjórnar Höfða . Framkvæmdanefndin hefur einnig gert samning við verkfræðistofuna Mannvit um framkvæmdaeftirlit sem verður í höndum Lárusar Ársælssonar verkfræðings og Bjarna Vésteinssonar byggingafræðings .